**NÁRODNÁ RADA SLOVENSKEJ REPUBLIKY**

VI. volebné obdobie

**Návrh**

**zákon**

z ... 2015,

**ktorým sa dopĺňa zákon č. 181/2014 Z. z. o volebnej kampani a o zmene a doplnení zákona č. 85/2005 Z. z. o politických stranách a politických hnutiach v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 181/2014 Z. z. o volebnej kampani a o zmene a doplnení zákona č. 85/2005 Z. z. o politických stranách a politických hnutiach v znení neskorších predpisov sa dopĺňa takto:

1. Za § 11 sa vkladá § 11a, ktorý vrátane nadpisu znie:

##### „§ 11a

##### Vysielanie počas referendovej kampane

##### (1) Rozhlas a televízia Slovenska vyhradí najviac po 30 minút vysielacieho času pre podporovateľov konania referenda a odporcov konania referenda (ďalej len „účastníci referendovej kampane“), spolu však najviac desať hodín vysielacieho času na vysielanie referendovej reklamy v rozhlasovom vysielaní a najviac desať hodín vysielacieho času na vysielanie referendovej reklamy v televíznom vysielaní. Nárok na vysielací čas sa musí uplatniť najneskôr päť dní pred začiatkom vysielania referendovej reklamy, inak zaniká.

##### (2) Rozhlas a televízia Slovenska vyhradí okrem času podľa odseku 1 aj 25 hodín vysielacieho času na diskusné programy v rozhlasovom vysielaní a 25 hodín vysielacieho času na diskusné programy v televíznom vysielaní. Rozhlas a televízia Slovenska je v takom prípade povinná predložiť rade najneskôr 25 dní pred začiatkom vysielania projekt programu, ktorý musí okrem iného obsahovať aj spôsob takého výberu účastníkov diskusií, aby nebol žiaden účastník referendovej kampane znevýhodnený.

##### (3) Rozhlas a televízia Slovenska rozdelí vysielací čas podľa odsekov 1 a 2 rovnomerne medzi účastníkov referendovej kampane tak, aby minimálne polovica tohto času bola stanovená v časovom rozmedzí medzi 19. a 22. hodinou a aby určením času vysielania nebol žiaden z účastníkov referendovej kampane znevýhodnený. Za znevýhodnenie sa nepovažuje, ak sa niektorý z účastníkov referendovej kampane sa odmietne zúčastniť takýchto diskusných alebo ak niektorý z účastníkov referendovej kampane odmietne vypracovať reklamu alebo si právo na vysielanie referendovej reklamy neuplatní podľa odseku 1.

##### (4) Vysielateľ s licenciou môže vyhradiť na vysielanie referendovej reklamy najviac po 30 minút vysielacieho času pre každého účastníka referendovej kampane spolu však najviac desať hodín vysielacieho času na vysielanie referendovej reklamy a to tak, aby určením času vysielania nebol žiaden účastník referendovej kampane znevýhodnený.

##### (5) Vysielateľ s licenciou môže v čase referendovej kampane vysielať okrem referendovej reklamy podľa odseku 4 tiež diskusné programy s účastníkmi referendovej kampane, len ak ich zaradenie do programovej štruktúry na toto obdobie schválila rada. Vysielateľ s licenciou je v takom prípade povinný predložiť rade najneskôr 25 dní pred začiatkom vysielania projekt programu, ktorý musí okrem iného obsahovať aj spôsob takého výberu účastníkov diskusií, aby nebol žiaden účastník referendovej kampane znevýhodnený. Zaradenie tohto programu do vysielania sa nepovažuje za zmenu programovej služby.

##### (6) Náklady na referendovú reklamu vo vysielaní Rozhlasu a televízie Slovenska podľa odseku 2 a náklady na referendovú reklamu vo vysielaní vysielateľa s licenciou podľa odseku 4 uhrádzajú účastníci referendovej kampane. Rozhlas a televízia Slovenska a vysielateľ s licenciou sú povinní zabezpečiť pre účastníkov referendovej kampane rovnaké podmienky nákupu vysielacieho času a rovnaké cenové a platobné podmienky.

##### (7) Vysielanie iných programov ako programov podľa odsekov 2 a 5 a vysielanie referendovej reklamy uvedenej v odsekoch 1 a 4, ktoré by mohli ovplyvniť hlasovanie osôb oprávnených voliť v prospech, v neprospech referenda alebo ich účasti alebo neúčasti na referende je možné len za podmienky zachovania rovnosti a vyváženosti prezentovaných názorov.

##### (8) Zodpovednosť za obsah referendovej reklamy podľa odsekov 1 a 4 majú účastníci referendovej kampane.

##### (9) Ustanovenia § 12 ods. 1, 3 až 7 sa na referendovú kampaň vzťahujú rovnako.“.

2. Za § 21 sa vkladá § 21a, ktorý vrátane nadpisu znie:

„**21a**

**Prechodné ustanovenie**

**k úpravám účinným od 1. januára 2016**

Ustanovenia tohto zákona o referendovej kampani sa nepoužijú na referendum vyhlásené do nadobudnutia účinnosti tohto zákona.“.

**Čl. II**

Tento zákon nadobúda účinnosť 1. januára 2016.